A BIZOTTSÁG HATÁROZATA
(2005. augusztus 29.)
az 1999/5/EK európai parlamenti és tanácsi irányelvben említett, segélyszolgálatoknak a helymeghatározó Cospas-Sarsat-jeladókhoz való hozzáférése biztosításának alapvető követelményeiről
(az értesítés a C(2005) 3059. számú dokumentummal történt)
(EGT vonatkozású szöveg)
(2005/631/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a rádióberendezésekről és a távközlő végberendezésekről, valamint a megfelelőségük kölcsönös elismeréséről szóló, 1999. március 9-i 1999/5/EK európai parlamenti és tanácsi irányelvre (1) és különösen annak 3. cikke (3) bekezdése e) pontjára,
mivel:
(1)
Egyes helymeghatározó jeladók, a Cospas-Sarsat-rendszerrel 406 MHz-en működő vészhelyzeti helyzetjelző rádiójeladók (EPIRB-k) az általános tengeri vészjelző és biztonsági rendszer (GMDSS) elemei.
(2)
A nem-SOLAS hajókba való beszerelésre szánt, az általános tengeri vészjelző és biztonsági rendszerben (GMDSS) szerepeltetni kívánt tengeri rádiókommunikációs berendezésekre vonatkozó alapvető előírásokról szóló, 2003. szeptember 4-i 2004/71/EK bizottsági határozatnak (2) megfelelően az EPIRB-k előállítóinak biztosítaniuk kell, hogy a berendezést úgy tervezik meg, hogy az helyesen működjön, veszély esetén eleget tegyen a GMDSS valamennyi működési követelményének, és hogy tisztán hallható, állandó kommunikációt biztosítson.
(3)
Az egyéb célokat szolgáló helymeghatározó jeladókra azonban nem tér ki a 2004/71/EK határozat. Mivel az ilyen típusú helymeghatározó Cospas-Sarsat-jeladóknak vészjelzőként való kiterjedt alkalmazása várható, biztosítani kell, hogy amennyiben vonatkozik rájuk a 1999/5/EK irányelv, úgy legyenek megtervezve, hogy az elfogadott működési követelményeknek eleget téve megfelelően működjenek, és hogy eleget tegyenek a Cospas-Sarsat-rendszer valamennyi követelményének.
(4)
Az e határozatban előírt intézkedések összhangban vannak a távközlési megfelelőségértékelési és piacfelügyeleti bizottság véleményével,
ELFOGADTA EZT A HATÁROZATOT:
1. cikk
Ezt a határozatot a Cospas-Sarsat-rendszerrel 406 MHz-en való működésre szánt, és a 2004/71/EK határozat hatálya alá nem tartozó helymeghatározó jeladókra kell alkalmazni.
2. cikk
Az 1. cikkben említett helymeghatározó jeladókat úgy kell megtervezni, hogy biztosítva legyen az elfogadott működési követelmények szerinti megfelelő működésük abban a környezetben, amelyikben alkalmazásukra sor kerülhet. Vészhelyzet esetén tisztán hallható, állandó kommunikációt kell biztosítaniuk nagyfokú megbízhatósággal, eleget téve a Cospas-Sarsat-rendszer valamennyi követelményének.
3. cikk
Ennek a határozatnak a tagállamok a címzettjei.
Kelt Brüsszelben, 2005. augusztus 29-én.